Εθνικό και Καποδιστριακό Πανεπιστήμιο Αθηνών

Το Εθνικό και Καποδιστριακό Πανεπιστήμιο Αθηνών (συντομογραφία: ), το οποίο συνήθως αναφέρεται απλώς και ως Πανεπιστήμιο Αθηνών, είναι ανώτατο εκπαιδευτικό ίδρυμα με έδρα την Αθήνα.

Ιδρύθηκε με νόμο της αντιβασιλείας την 31η Δεκεμβρίου του 1836 (Ιουλιανό ημερολόγιο) που επαναβεβαιώθηκε με βασιλικό διάταγμα του Όθωνα Α΄ της 24ης Απριλίου του 1837 και λειτουργεί αδιαλείπτως από τις 3 Μαΐου του 1837. Είναι το μεγαλύτερο πανεπιστήμιο της Ελλάδας, με περισσότερους από 42.192 προπτυχιακούς φοιτητές και περισσότερα από 1.650 μέλη διδακτικού και ερευνητικού προσωπικού.

Το Πανεπιστήμιο Αθηνών είναι το παλαιότερο ανώτατο εκπαιδευτικό ίδρυμα της σύγχρονης Ελλάδας και συνεισφέρει σημαντικά στο εκπαιδευτικό και ερευνητικό έργο της χώρας. "The EEC’s assessment is that UOA is worthy of merit. We conclude by pointing out that the recommendations indicated in our report are intended as ways to improve an already excellent Institution. The culture of excellence in research and teaching that the Institution has established for itself was appreciated by every member of the EEC." Είναι επίσης το πρώτο χρονικά πανεπιστήμιο ολόκληρων των Βαλκανίων και της ευρύτερης περιοχής της Ανατολικής Μεσογείου.

Το 2015 το πανεπιστήμιο αξιολογήθηκε από την Αρχή Διασφάλισης και Πιστοποίησης της Ποιότητας στην Ανώτατη Εκπαίδευση ως Worthy of merit.

Σύμφωνα με την Κατάταξη QS World University Ranking (Ιούνιος 2024), απονεμήθηκε στο Ε.Κ.Π.Α. ειδική διάκριση (Certificate of Recognition) ως το πλέον βελτιωμένο Πανεπιστήμιο στην Ευρώπη (Most Improved – Europe award category) για το ακαδημαϊκό έτος 2024-2025. Επίσης, το Ε.Κ.Π.Α., σύμφωνα με την κατάταξη THE University Impact Rankings ανέρχεται στην 6η θέση παγκοσμίως στην «Ποιοτική Εκπαίδευση».

Σύμφωνα με τον ανεξάρτητο μη κερδοσκοπικό οργανισμό Shanghai Ranking Consultancy, (Academic Ranking of World Universities - ARWU) / «Κατάταξη της Σαγκάης», κορυφαίο Πανεπιστήμιο στη νοτιοανατολική Ευρώπη αναδεικνύεται για άλλη μια χρονιά το Εθνικό και Καποδιστριακό Πανεπιστήμιο Αθηνών (θέσεις 301-400). Επιπροσθέτως βρίσκεται:

στην 1η θέση στην Ελλάδα μεταξύ των έξι Πανεπιστημίων που βρίσκονται στο top 1000, και μάλιστα συγκεντρώνοντας τον υψηλότερο βαθμό σε όλα τα επιμέρους κριτήρια στα οποία έλαβαν βαθμό τα Ελληνικά Πανεπιστήμια.
στην 1η θέση μεταξύ των Πανεπιστημίων της Βαλκανικής χερσονήσου και της Κύπρου.
στις πρώτες 25 θέσεις μεταξύ των πανεπιστημίων των χωρών της Μεσογείου ξεπερνώντας σημαντικά Πανεπιστήμια από χώρες όπως η Ιταλία, η Γαλλία και η Ισπανία.
στο 1,3% των καλύτερων Πανεπιστημίων παγκοσμίως, αν λάβουμε υπόψη ότι λειτουργούν 32.000 Πανεπιστήμια σε όλο τον κόσμο.

Ιστορία
Το πρώτο διάταγμα για την ίδρυση του πανεπιστημίου εκδόθηκε την 31 Δεκεμβρίου 1836 (12 Ιαν. 1837 με το Νέο Ημερολόγιο), και απόντος του Όθωνα υπογράφεται από τους Άρμανσμπεργκ, Ι. Ρίζο, Κρίστιαν Σμαλτς, Δρόσο Μανσόλα, Α.Γ. Κριεζή, Γ. Λασσάνη. Το διάταγμα όριζε ότι το πανεπιστήμιο θα άρχιζε να λειτουργεί επισήμως την τρίτη ημέρα του Πάσχα του 1837 και ότι θα φέρει την ονομασία "Πανεπιστήμιον του Όθωνος". Θα είχε τέσσερις σχολές, δηλαδή των γενικών επιστημών (φιλοσοφίας, φιλολογίας, μαθηματικών και φυσικών επιστημών κ.λπ.), της θεολογίας, της ιατρικής, και των νομικών και πολιτικών επιστημών. Η ίδρυση του πανεπιστημίου επιβεβαιώθηκε με δεύτερο διάταγμα της 14ης (26) Απριλίου του 1837 που υπέγραψε ο Όθωνας. Εκεί ορίστηκε ως ημέρα έναρξης των εργασιών του η 3 (15) Μαΐου του 1837.

Το Πανεπιστήμιο Αθηνών ονομάσθηκε Οθώνειον Πανεπιστήμιον. Αποτελούσε το πρώτο πανεπιστημιακό ίδρυμα τόσο στο νέο Ελληνικό Κράτος όσο και στην ευρύτερη περιοχή της Ανατολικής Μεσόγειου.

Το νεοσύστατο ίδρυμα συναποτελούσαν οι σχολές Θεολογίας, Νομικής, Ιατρικής και Τεχνών, στο γνωστικό πεδίο της οποίας συγκαταλέγονταν οι Εφαρμοσμένες Επιστήμες και τα Μαθηματικά. Κατά το πρώτο έτος λειτουργίας του, το ίδρυμα στελέχωναν 33 καθηγητές, ενώ μαθήματα παρακολουθούσαν 52 φοιτητές και 75 μη εγγεγραμμένοι ακροατές. Το πανεπιστήμιο στεγάσθηκε αρχικά στην κατοικία του αρχιτέκτονα Σταμάτη Κλεάνθη στην Πλάκα που σήμερα φιλοξενεί το Μουσείο Ιστορίας του ιδρύματος. Τον Νοέμβριο του 1841 το ίδρυμα μεταστεγάστηκε στο Κεντρικό Κτήριο του Πανεπιστημίου Αθηνών, ένα κτήριο σχεδιασμένο από τον Δανό αρχιτέκτονα Χανς Κρίστιαν Χάνσεν και διακοσμημένο από τον ζωγράφο Καρλ Ραλ, αποτελώντας την περίφημη αθηναϊκή τριλογία, μαζί με τα κτήρια της Εθνικής Βιβλιοθήκης της Ελλάδος (αριστερά), και εκείνο της Ακαδημίας (δεξιά). Το Πανεπιστήμιο διατήρησε την ονομασία Οθώνειο μέχρι το 1862, χρονιά κατά την οποία ο Όθων αναγκάστηκε να εγκαταλείψει την Ελλάδα. Στις 20 Οκτωβρίου 1862 το ίδρυμα μετονομάστηκε σε Εθνικόν Πανεπιστήμιον.


Το σημερινό του όνομα το Πανεπιστήμιο της ελληνικής πρωτεύουσας έλαβε το 1911 χάρη στον Ηπειρώτη ευεργέτη Ιωάννη Δόμπολη (1769-1850), ο οποίος ήταν ένας πλούσιος έμπορος που ζούσε στη Ρωσία. Διέθεσε όλη του την περιουσία στο ελληνικό Δημόσιο με τον όρο ότι το ποσό που θα σχηματιζόταν (στην αυτοκρατορική τράπεζα της Ρωσίας) μαζί με τους τόκους μέχρι το 1906 θα χρησιμοποιούνταν για την ίδρυση και λειτουργία πανεπιστημίου στα Γιάννενα ή στην Αθήνα, που θα ονομαζόταν Καποδιστριακό πανεπιστήμιο, προς τιμή του πρώτου Κυβερνήτη της Ελλάδος, Ιωάννη Καποδίστρια. Το 1911, το Πανεπιστήμιο της Αθήνας, για να κληρονομήσει την τεράστια περιουσία του Δόμπολη, διχοτομήθηκε σε δύο τύποις ανεξάρτητες νομικά οντότητες, το Καποδιστριακόν Πανεπιστήμιον (στο οποίο ανήκαν οι θεωρητικές σχολές) και το Εθνικόν Πανεπιστήμιον (στο οποίο ανήκαν οι θετικές σχολές). Τα δύο νομικά πρόσωπα συγχωνεύθηκαν ξανά με τον οργανισμό του 1932 και το ίδρυμα μετονομάστηκε σε Αθήνησι Εθνικόν και Καποδιστριακόν Πανεπιστήμιον, ονομασία που διατηρεί σχεδόν αναλλοίωτη μέχρι και σήμερα.

Το 1904 η Σχολή των Τεχνών διασπάστηκε σε δύο επιμέρους Σχολές: τη Σχολή Τεχνών και αυτή των Επιστημών. Στη Σχολή Επιστημών συμπεριλαμβάνονταν αρχικά οι Σχολές Μαθηματικών, Φαρμακευτικής και Φυσικής, ενώ το 1911 προστέθηκε σε αυτές και η Οδοντιατρική Σχολή. Το 1919 συστάθηκε το τμήμα Χημείας και τρία χρόνια αργότερα, το 1922, η Σχολή Φαρμακευτικής μετέπεσε σε αυτόνομο τμήμα. Κατά τη δεκαετία του 1960 έγιναν οι πρώτες ενέργειες με σκοπό την μετεγκατάσταση του πανεπιστημίου και τη συγκέντρωση των δραστηριοτήτων του σε ενιαίο χώρο (Πανεπιστημιούπολη) στη (σημερινή) πυκνοκατοικημένη περιοχή του Ζωγράφου. Σήμερα στην Πανεπιστημιούπολη βρίσκεται η Φιλοσοφική και Θεολογική Σχολή, η Σχολή Θετικών Επιστημών και οι τέσσερις Φοιτητικές Εστίες.

Έμβλημα
Το 2012, το έμβλημα και ο λογότυπος του Εθνικού και Καποδιστριακού Πανεπιστήμιου Αθηνών άλλαξαν.Το «νέο πρόσωπο» του Πανεπιστημίου Αθηνών uoa.gr

Σχολές και τμήματα
Το Πανεπιστήμιο των Αθηνών (Κεντρικό Κτήριο, Πρυτανεία) είναι εγκατεστημένο στην οδό Πανεπιστημίου στο κέντρο της Αθήνας. Συγκοινωνιακά εξυπηρετείται προς το παρόν από τη στάση του μετρό «Πανεπιστήμιο», καθώς και λεωφορεία και τρόλεϊ.

Το Πανεπιστήμιο Αθηνών χωρίζεται σε 9 Σχολές και 42 ακαδημαϊκά Τμήματα και Τομείς:

 Σχολές Τμήματα και Τομείς Θεολογική Σχολή (Ιδρύθηκε το 1837)  ΚοσμητείαΤμήμα Θεολογίας (Ιδρύθηκε το 1982)
Τμήμα Κοινωνικής Θεολογίας και Θρησκειολογίας (Ιδρύθηκε το 1977 ως Τμήμα Ποιμαντικής. Το 1994 μετονομάστηκε σε Τμήμα Κοινωνικής Θεολογίας και το 2018 πήρε την τωρινή του ονομασία) Φιλοσοφική Σχολή (Ιδρύθηκε το 1837)  ΚοσμητείαΤμήμα Φιλολογίας (Ιδρύθηκε το 1984)
Τμήμα Ιστορίας και Αρχαιολογίας (Ιδρύθηκε το 1984)
Τμήμα Φιλοσοφίας (Ιδρύθηκε το 2019 ως μετεξέλιξη και φυσικός διάδοχος του Τομέα Φιλοσοφίας του Τμήματος Φιλοσοφίας - Παιδαγωγικής και Ψυχολογίας που ιδρύθηκε το 1984)
Παιδαγωγικό Τμήμα Δευτεροβάθμιας Εκπαίδευσης (Ιδρύθηκε το 2019 ως μετεξέλιξη και φυσικός διάδοχος του Τομέα Παιδαγωγικής του Τμήματος Φιλοσοφίας - Παιδαγωγικής και Ψυχολογίας που ιδρύθηκε το 1984)
Τμήμα Αγγλικής Γλώσσας και Φιλολογίας (Ιδρύθηκε το 1982)
Τμήμα Γαλλικής Γλώσσας και Φιλολογίας (Ιδρύθηκε το 1982)
Τμήμα Γερμανικής Γλώσσας και Φιλολογίας (Ιδρύθηκε το 1982)
Τμήμα Ιταλικής Γλώσσας και Φιλολογίας (Ιδρύθηκε το 2009 μετά την κατάτμηση του Τμήματος Ιταλικής και Ισπανικής Γλώσσας και Φιλολογίας που ιδρύθηκε το 1999)
Τμήμα Ισπανικής Γλώσσας και Φιλολογίας (Ιδρύθηκε το 2009 μετά την κατάτμηση του Τμήματος Ιταλικής και Ισπανικής Γλώσσας και Φιλολογίας που ιδρύθηκε το 1999)
Τμήμα Ρωσικής Γλώσσας και Φιλολογίας και Σλαβικών Σπουδών (Ιδρύθηκε το 2007 ως Τμήμα Σλαβικών Σπουδών και το 2016 πήρε την τωρινή του ονομασία)
Τμήμα Θεατρικών Σπουδών (Ιδρύθηκε το 1989)
Τμήμα Μουσικών Σπουδών (Ιδρύθηκε το 1991)
Τμήμα Ψυχολογίας (Ιδρύθηκε το 2013 ως μετεξέλιξη του Προγράμματος Ψυχολογίας, που υλοποιούσε ο Τομέας Ψυχολογίας του Τμήματος Φιλοσοφίας - Παιδαγωγικής και Ψυχολογίας από το 1993, μέχρι και την ενσωμάτωση του Τομέα Ψυχολογίας στο Τμήμα Ψυχολογίας το 2019)
Τμήμα Φιλοσοφίας - Παιδαγωγικής και Ψυχολογίας  (ΦΠΨ) (Ιδρύθηκε το 1984 και βρίσκεται σε μεταβατική λειτουργία) Σχολή Θετικών Επιστημών (Ιδρύθηκε το 1904)  ΚοσμητείαΤμήμα Μαθηματικών (Ιδρύθηκε το 1982)
Τμήμα Φυσικής (Ιδρύθηκε το 1982)
Τμήμα Χημείας (Ιδρύθηκε το 1919)
Τμήμα Βιολογίας (Ιδρύθηκε το 1970)
Τμήμα Γεωλογίας και Γεωπεριβάλλοντος (Ιδρύθηκε το 1970)
Τμήμα Πληροφορικής και Τηλεπικοινωνιών (Ιδρύθηκε το 1990)
Τμήμα Ιστορίας και Φιλοσοφίας της Επιστήμης (ΙΦΕ) (Ιδρύθηκε το 1993 ως Τμήμα Μεθοδολογίας, Ιστορίας και Θεωρίας της Επιστήμης, και το 2017 πήρε την τωρινή του ονομασία)
Τμήμα Τεχνολογιών Ψηφιακής Βιομηχανίας (Ψαχνά) (Ιδρύθηκε το 2019)
Τμήμα Αεροδιαστημικής Επιστήμης και Τεχνολογίας (Ψαχνά) (Ιδρύθηκε το 2019) Σχολή Επιστημών Υγείας (Ιδρύθηκε το 1837)  ΚοσμητείαΤμήμα Ιατρικής (Ιδρύθηκε το 1837)
Τμήμα Φαρμακευτικής (Ιδρύθηκε το 1988)
Τμήμα Οδοντιατρικής (Ιδρύθηκε το 1911)
Τμήμα Νοσηλευτικής (Ιδρύθηκε το 1983) Νομική Σχολή (Ιδρύθηκε το 1838)Νομική Σχολή (Ιδρύθηκε το 1838) Σχολή Οικονομικών και Πολιτικών Επιστημών (Ιδρύθηκε το 2013)  ΚοσμητείαΤμήμα Οικονομικών Επιστημών (Ιδρύθηκε το 1972)
Τμήμα Πολιτικής Επιστήμης και Δημόσιας Διοίκησης (Ιδρύθηκε το 1982)
Τμήμα Διοίκησης Επιχειρήσεων και Οργανισμών (Ιδρύθηκε το 2019)
Τμήμα Επικοινωνίας και Μέσων Μαζικής Ενημέρωσης (Ιδρύθηκε το 1990)
Τμήμα Κοινωνιολογίας (Ιδρύθηκε το 2019)
Τμήμα Τουρκικών και Σύγχρονων Ασιατικών Σπουδών (Ιδρύθηκε το 2003)
Τμήμα Διαχείρισης Λιμένων και Ναυτιλίας (Ψαχνά) (Ιδρύθηκε το 2019)
Τμήμα Ψηφιακών Τεχνών και Κινηματογράφου (Ψαχνά) (Ιδρύθηκε το 2019) Σχολή Επιστημών Αγωγής (Ιδρύθηκε το 2013)  ΚοσμητείαΠαιδαγωγικό Τμήμα Δημοτικής Εκπαίδευσης (Ιδρύθηκε το 1984)
Τμήμα Εκπαίδευσης και Αγωγής στην Προσχολική Ηλικία (Ιδρύθηκε το 1987) Σχολή Επιστήμης Φυσικής Αγωγής και Αθλητισμού (Ιδρύθηκε το 2013)Τμήμα Επιστήμης Φυσικής Αγωγής και Αθλητισμού (Ιδρύθηκε το 1983) Σχολή Αγροτικής Ανάπτυξης, Διατροφής και Αειφορίας (Ψαχνά) (Ιδρύθηκε το 2019)Τμήμα Αγροτικής Ανάπτυξης, Αγροδιατροφής και Διαχείρισης Φυσικών Πόρων (Ιδρύθηκε το 2019)

Πρυτανικές αρχές
ΠρύτανηςΣχολή προέλευσηςΓεράσιμος ΣιάσοςΕπιστημών ΥγείαςΑντιπρυτάνειςΣχολή προέλευσηςΕυστάθιος ΕυσταθόπουλοςΕπιστημών ΥγείαςΧρήστος ΚαραγιάννηςΘεολογική ΣχολήΣοφία ΠαπαϊωάννουΦιλοσοφική ΣχολήΑριστείδης ΣάμιταςΟικονομικών και Πολιτικών ΕπιστημώνΚοσμήτορες ΣχολώνΣχολήΕμμανουήλ ΚαραγεωργούδηςΘεολογικήΚωνσταντίνος ΧριστοδούλουΝομικήΝικόλαος ΗρειώτηςΟικονομικών και Πολιτικών ΕπιστημώνΔημήτριος ΔρόσοςΦιλοσοφική ΣχολήΑριστείδης ΠαρμακέληςΘετικών ΕπιστημώνΠαγώνα ΛάγιουΕπιστημών ΥγείαςΒασίλειος ΤσάφοςΕπιστημών ΑγωγήςΓεράσιμος ΤερζήςΕπιστήμης Φυσικής Αγωγής και ΑθλητισμούΣταμάτιος ΒολιώτηςΑγροτικής Ανάπτυξης, Διατροφής & Αειφορίας

Έρευνα
Η έρευνα στο Πανεπιστήμιο Αθηνών είναι στενά συνδεδεμένη με την έρευνα που διεξάγεται σε νοσοκομεία και ερευνητικά κέντρα σε ολόκληρη τη μητροπολιτική περιοχή, όπως για παράδειγμα στο Ινστιτούτο «Δημόκριτος», στο Εθνικό Ίδρυμα Ερευνών, στο Εθνικό Αστεροσκοπείο Αθηνών και στο Ελληνικό Ινστιτούτο Παστέρ. Ένα μεγάλο μέρος των επιστημονικών συγγραμμάτων και μελετών της Ελλάδας προήλθε από την έρευνα που διεξάγεται στο ΕΚΠΑ και συνεργαζόμενους οργανισμούς.

Βιβλιοθήκες
Βιβλιοθήκη Φιλοσοφικής Σχολής
Τα πρώτα Σπουδαστήρια της Φιλοσοφικής Σχολής ιδρύθηκαν το 1922 με την μετατροπή σε αυτά των αντίστοιχων Φροντιστηρίων. Επρόκειτο για το Φιλολογικόν, το Ιστορικόν-Αρχαιολογικόν, το Φιλοσοφικόν Σπουδαστήριον, καθώς και το Σπουδαστήριον Παιδαγωγικής, που λειτούργησε για πρώτη φορά ως Βιβλιοθήκη του Εργαστηρίου Πειραματικής Παιδαγωγικής του Πανεπιστημίου Αθηνών, το οποίο ιδρύθηκε το 1922 από τον καθηγητή Παιδαγωγικής, Νικόλαο Εξαρχόπουλο, και αρχικά στεγάστηκε στο κτήριο του Πειραματικού Σχολείου του Πανεπιστημίου Αθηνών (οδός Σκουφά 43 και Λυκαβηττού). Με τον οργανισμό του 1932 διαχωρίζεται το Ιστορικόν Σπουδαστήριον από το Αρχαιολογικόν και ιδρύονται δυο επιπλέον, το Σπουδαστήριον Βυζαντινής και Νεοελληνικής Φιλολογίας και το Σπουδαστήριον Γλωσσολογίας.

Με το νόμο-πλαίσιο για τη δομή και τη λειτουργία των Α.Ε.Ι. (ν. 1268/82) τα Σπουδαστήρια υπήχθησαν σε Τομείς και Τμήματα. Κατά το ακαδημαϊκό έτος 1987-1988, η Φιλοσοφική Σχολή εγκαταστάθηκε σε νέο κτήριο στην Πανεπιστημιούπολη Ζωγράφου, όπου λειτούργησαν πλέον εκεί 12 Σπουδαστήρια / Βιβλιοθήκες. Μέχρι πρόσφατα (30/9/2018) η Βιβλιοθήκη της Φιλοσοφικής Σχολής αποτελείτο από 16 βιβλιοθήκες που εξυπηρετούσαν τις ανάγκες 12 ακαδημαϊκών Τμημάτων καθώς επίσης και το Διατμηματικό Πρόγραμμα για τη Διδασκαλία της Νέας Ελληνικής ως Ξένης Γλώσσας και το Διδασκαλείο της Νέας Ελληνικής ως Δεύτερης / Ξένης Γλώσσας.

Τον Οκτώβριο του 2018 δόθηκε προς χρήση το νεόδμητο κτήριο της Βιβλιοθήκης της Φιλοσοφικής Σχολής, ένας σύγχρονος χώρος 7.500 τ.μ. παραπλεύρως της Σχολής, συνδεδεμένος με αυτήν μέσω πεζογέφυρας. Η μεταφορά των Σπουδαστηρίων προς το νέο κτήριο της ενοποιημένης Βιβλιοθήκης και η δημιουργία δυο χώρων αποθήκευσης (Κλειστά Βιβλιοστάσια) στη Φιλοσοφική Σχολή ολοκληρώθηκε το Νοέμβριο του 2018.

Η συλλογή της Βιβλιοθήκης απαρτίζεται από τις συλλογές των πρώην Σπουδαστηρίων της Φιλοσοφικής Σχολής που ενοποιήθηκαν με τη μετεγκατάσταση στο νέο κτήριο. Οι συλλογές καλύπτουν ένα ευρύ φάσμα γνωστικών πεδίων των ανθρωπιστικών σπουδών, σε πολλές γλώσσες και ποικίλες μορφές υλικού. Η ελληνική γλώσσα, λογοτεχνία, φιλοσοφία, ιστορία και τέχνη, η λατινική γραμματεία, οι ευρωπαϊκές γλώσσες και λογοτεχνίες (αγγλική, γαλλική, γερμανική, ιταλική ισπανική, ρωσική), η παιδαγωγική επιστήμη και η ψυχολογία καθώς και η μουσική και το θέατρο αποτελούν το ψηφιδωτό μιας εκτεταμένης συλλογής που αγγίζει τα 500.000 τεκμήρια.

Ανάμεσα σε αυτά υπάρχουν σπάνιες και πολύτιμες εκδόσεις (περίπου 20.000 τόμοι), κάποιες του 16ου αιώνα, καθώς και χειρόγραφα. Εκτός από τα έντυπα βιβλία, σημαντική είναι η συλλογή των επιστημονικών περιοδικών (4.038 τίτλοι), μεγάλη η συλλογή οπτικοακουστικού υλικού (κυρίως μουσικού) και ταχέως αναπτυσσόμενο το ιδρυματικό ψηφιακό αποθετήριο «Πέργαμος», με την γκρίζα βιβλιογραφία, ψηφιοποιημένες συλλογές, και άλλη ερευνητική παραγωγή του ιδρύματος. Το υλικό προέρχεται από αγορές, δωρεές και ανταλλαγές στο πλαίσιο συνεργασιών με ιδρύματα της Ελλάδας και του εξωτερικού, με σκοπό να υποστηρίζει και να πλαισιώνει την έρευνα και την εκπαίδευση στη Φιλοσοφική Σχολή.

Βιβλιοθήκη Θετικών Επιστημών
Η βιβλιοθήκη της Σχολής Θετικών Επιστημών καλύπτει όλη την ακαδημαϊκή κοινότητα του Πανεπιστημίου (εκπαιδευτικό προσωπικό, φοιτητές κ.λπ.) καθώς και τους υπόλοιπους ερευνητές (εξωτερικοί χρήστες) που την επισκέπτονται λόγω των ενδιαφερόντων τους στις Θετικές Επιστήμες. Κύριος σκοπός της και αποστολή της είναι να προβάλει το έργο του Πανεπιστημίου και να υποστηρίζει τις εκπαιδευτικές διαδικασίες και τις πληροφοριακές ανάγκες των χρηστών της, μέσω υπηρεσιών και πηγών πληροφόρησης που παρέχει.

Το γνωστικό αντικείμενο της συλλογής εστιάζεται σε θέματα των μαθημάτων που διδάσκονται στη Σχολή, βάσει των προγραμμάτων σπουδών όπως Βιολογία, Γεωλογία, Μαθηματικά, Πληροφορική, Φυσική, Χημεία κ.ά. Η συλλογή είναι ανοικτής πρόσβασης στην αίθουσα του βιβλιοστασίου. περιλαμβάνει όμως και συλλογή κλειστής πρόσβασης, όπου οι χρήστες έχουν πρόσβαση έπειτα από συνεννόηση με το προσωπικό της βιβλιοθήκης και αποτελείται από σπάνιο και πολύτιμο υλικό που βρίσκεται σε μία ειδικά διαμορφωμένη αίθουσα.Βιβλιοθήκες Σχολών ΕΚΠΑ

Βιβλιοθήκη Επιστημών Υγείας
Η βιβλιοθήκη Επιστημών Υγείας, ιδρύθηκε το 1996 με πρώτο Πρόεδρο της Εφορίας τον Καθηγητή Φαίδωνα Φέσσα. Η συλλογή της εξυπηρετεί και καλύπτει τα γνωστικά αντικείμενα που θεραπεύουν οι Σχολές Υγείας όπως Ιατρική, Νοσηλευτική, Οδοντιατρική, Ανατομία, Φαρμακολογία, Μικροβιολογία, Ανοσολογία, Κλινική Παθολογία κ.ά.

Αποτελείται από 14.000 τόμους ελληνικών και ξενόγλωσσων βιβλίων, 279 τίτλους έντυπων περιοδικών καθώς και συλλογή σπάνιων και παλαιών βιβλίων που αποτελούν τη συλλογή του Παπουλάκειου Σπουδαστηρίου και φυλάσσεται στο χώρο του βιβλιοστασίου, ο οποίος είναι κλειστής πρόσβασης για τους χρήστες.Βιβλιοθήκη Επιστημών Υγείας ΕΚΠΑ

Πανεπιστημιακές εγκαταστάσεις
Η Πανεπιστημιούπολη Ζωγράφου περιλαμβάνει τις κύριες κτιριακές εγκαταστάσεις του ιδρύματος.

Σημαντικοί απόφοιτοι

Επιστήμονες
Γεώργιος Παπανικολάου, Ιατρός, Βιολόγος
Χρήστος Παππάς, Οδοντίατρος
Παναγιώτης Βαρώτσος, Φυσικός
Δημήτρης Νανόπουλος, Φυσικός
Κωνσταντίνος Σ. Κόντος, Γλωσσολόγος, Φιλόλογος
Ελένη Γλύκατζη-Αρβελέρ, Ιστορικός, Βυζαντινολόγος
Βασίλης Λάζαρης, Ιστορικός

Φιλόσοφοι
Κορνήλιος Καστοριάδης

Πολιτικοί
Κωνσταντίνος Τσάτσος
Χαρίλαος Τρικούπης
Ελευθέριος Βενιζέλος
Δημήτριος Γούναρης
Αλέξανδρος Παπαναστασίου
Ξενοφών Ζολώτας
Γρηγόρης Λαμπράκης
Γεώργιος Παπανδρέου
Αρχιεπίσκοπος Κύπρου Μακάριος Γ΄
Γεώργιος Μαύρος
Νικόλαος Τριανταφυλλάκος
Ανδρέας Παπανδρέου
Φώφη Γεννηματά
Κώστας Καραμανλής

 Θεολόγοι 

 Μητροπολίτης πρώην Θεσσαλονίκης Άνθιμος
 Μητροπολίτης Θεσσαλονίκης Φιλόθεος
 Πρωτοπρεσβύτερος Ευάγγελος Γκανάς

Ποιητές
Κωστής Παλαμάς
Οδυσσέας Ελύτης
Μάνος Χατζιδάκις
Γιώργης Μανουσάκης

Λαογράφοι
Γεώργιος Μέγας
Νικόλαος Πολίτης

Πανεπιστημιακός αθλητισμός
Το Πανεπιστήμιο Αθηνών διοργανώνει κάθε έτος (σε συνεργασία με τη γραμματεία του Πανεπιστημιακού γυμναστηρίου των Ιλισίων) πρωταθλήματα ποδοσφαίρου και καλαθοσφαίρισης, στα οποία λαμβάνουν μέρος αντιπροσωπευτικές ομάδες αθλητών-φοιτητών, από τις σχολές και τα τμήματα που ανήκουν στο δυναμικό του ΕΚΠΑ.

Πανεπιστημιακό πρωτάθλημα ποδοσφαίρου
250px|thumb|Φάση από τον Τελικό αγώνα του 1988.Φάση από τον Τελικό αγώνα του 1988, μεταξύ Οδοντιατρικής (με τα κόκκινα-άσπρα) και Μαθηματικού (1-0 υπέρ της πρώτης) που διεξήχθη στο γήπεδο της Εγγύς Ανατολής.

Το Πανεπιστημιακό πρωτάθλημα ποδοσφαίρου είναι αθλητική διοργάνωση υπό την αιγίδα του ΕΚΠΑ σε συνεργασία με το Πανεπιστημιακό γυμναστήριο, το οποίο φέρει την ευθύνη της διεξαγωγής του.

Δικαίωμα να λάβουν μέρος έχουν μόνο εν ενεργεία φοιτητές των πανεπιστημιακών σχολών και τμημάτων, στους οποίους παρέχονται αγωνιστικά δελτία σφραγισμένα και υπογεγραμμένα από τη γραμματεία του γυμναστηρίου. Η τελευταία φέρει και το βάρος του καθορισμού του προγράμματος αγώνων, εξασφάλισης αγωνιστικών χώρων και διαιτητών, οι οποίοι επίσης προέρχονται από την φοιτητική ή ακαδημαϊκή κοινότητα. Στον τελικό αγώνα για τον τίτλο της αγωνιστικής περιόδου 2018-19 αναμετρήθηκαν οι ομάδες της Νομικής και της Ιατρικής Σχολής"Τελικός Πρωταθλήματος Ποδοσφαίρου ΕΚΠΑ" Ανακτήθηκε στις 1/10/2019. Νικήτρια αναδείχτηκε η Νομική, με 4-2 στα πέναλτι (κανονικός αγώνας και παράταση 0-0).

Πρωταθλητές
ΠερίοδοςΠρωταθλήτρια1982–83Οδοντιατρική1983–84Θεολογική1984–85Θεολογική1985–86Νομική1986–87Φαρμακευτική1987–88Οδοντιατρική1988–89Γεωλογικό1989–90Χημικό1990–91Μαθηματικό1997–98Οδοντιατρική2007–08Μαθηματικό2008–09Οδοντιατρική2009–10Φαρμακευτική2010–11Οικονομικό2011–12Πληροφορική2012–13Πληροφορική2013–14Οδοντιατρική"H ποδοσφαιρική ομάδα της Οδοντιατρικής Σχολής, Πρωταθλήτρια Ποδοσφαίρου του ΕΚΠΑ για το 2014" Ανακτήθηκε στις 11/5/20202015–16Φαρμακευτική2016–17Οικονομικό2017–18Φαρμακευτική2018–19Νομική2021–22Νομική2022–23Ιατρική2023–24Φαρμακευτική

Δείτε επίσης
Ανώτατα Εκπαιδευτικά Ιδρύματα στην Ελλάδα

Σημειώσεις

Παραπομπές

Πηγές
«Πανόραμα του Πανεπιστημίου Αθηνών. Δομή - Λειτουργία - Εκπαιδευτικό Έργο», εκδ. Εθνικού και Καποδιστριακού Πανεπιστημίου Αθηνών, Αθήνα 2002.
Βαγγέλης Καραμανωλάκης et al, «ΕΚΠΑ 1837-2017. 180 χρόνια Ιστορίας και Προσφοράς», εκδ. Εθνικού και Καποδιστριακού Πανεπιστημίου Αθηνών, Αθήνα 2018.
Κωνσταντίνος Κριμπάς, «Η Ανώτατη παιδεία», Ιστορία του Νέου Ελληνισμού 1770-2000, τόμος 7: Ο Μεσοπόλεμος 1922-1940. Από την Αβασίλευτη Δημοκρατία στη Δικτατορία της 4ης Αυγούστου, εκδ. Ελληνικά Γράμματα, Αθήνα 2003, σελ. 185-196.

Εξωτερικοί σύνδεσμοι

Επίσημη ιστοσελίδα 
Επίσημη ιστοσελίδα 


Κατηγορία:Ανώτατα Εκπαιδευτικά Ιδρύματα στην Αθήνα
Κατηγορία:Δημόσια πανεπιστήμια
Κατηγορία:Πανεπιστήμια στην Ελλάδα
Κατηγορία:Ιωάννης Καποδίστριας
Κατηγορία:Όθων Α΄ της Ελλάδας